Hr Sander Salmu

Asekantsler

Kliimaministeerium 22.09.2025 nr 1-11/177

info@kliimaministeerium.ee

Mehitamata lennuliikluse korraldus

Austatud härra asekantsler

Soovime juhtida Teie tähelepanu murekohale, mis puudutab mehitamata lennuliikluse korralduse tulevikku Eestis. Praeguses regulatiivses ja halduslikus raamistikus puudub selge vastutuse jaotus ametkondade ja ettevõtete vahel, mis omakorda tekitab vastutusvaakumi.

Sellises olukorras ei ole võimalik teha läbimõeldud investeerimisotsuseid ega kasutada olemasolevaid finantsvahendeid tõhusalt. Piiratud ressursside tingimustes on investeeringute täpne suunamine seda olulisem Eesti kui väikese riigi kontekstis – koostöö ja koordineeritus eri asutuste vahel on eriti oluline, et vältida süsteemide ja investeeringute dubleerimist.

Riigikantselei on võtnud omale ülesandeks koordineerida erinevate ametkondade tegevusi mehitamata lennunduse korraldamise (eriti seiresüsteemide kasutusele võtmise) valdkonnas. See protsess toimub väga pikaldaselt, seega teeme ettepaneku Kliimaministeeriumi haldusala siseselt selle teemaliste arutelude ja kokkulepetega edasi liikuda. Mõlemad asutused peavad oma arenduste elluviimiseks korraldama riigihanked, mille planeerimise etapid on ajaliselt kattuvad. Seetõttu on äärmiselt oluline, et enne hangete ettevalmistamise algust – mis on planeeritud 2026. aasta alguses – oleks selgelt määratletud, millised teenused ja ülesanded kuuluvad kummagi asutuse vastutusalasse.

Oleme aru saanud, et Kliimaministeeriumil on soov määrata Transpordiamet mehitamata lennundusele suunatud kaardirakenduse pakkujaks. Sellest tulenevalt vajame täpsemaid juhiseid ja kokkuleppeid, kuidas peaksid Transpordiamet ja Lennuliiklusteenindus AS edaspidi oma tööd korraldama mehitamata lennunduse valdkonnas. Kes peaks vastutama millise osa eest?

Palume ministeeriumilt esimesel võimalusel kirjalikku sisendit, mis aitaks tagada selguse, koordineerituse ja tõhususe mehitamata lennunduse arendamisel ning oleme vajadusel valmis selle teemalistesse aruteludesse panustama.

Lugupidamisega Lugupidamisega

(allkirjastatud digitaalselt) (allkirjastatud digitaalselt)

Ivar Värk Üllar Salumäe

tegevjuht-juhatuse esimees lennundusteenistuse direktor

Lennuliiklusteeninduse AS Transpordiamet

ivar.vark@eans.ee yllar.salumae@transpordiamet.ee